open-index/open-wikipedia-markdown huggingface dataset:
Asante Kotoko

Asante Kotoko yɛ bɔɔlbɔ kuo kɛseɛ a ɛwɔ Kumase,Asante mantam mu,Ghana. Wɔtee saa kuo yi wɔ Ɔsanaa bosome ɛda a ɛtɔ so aduasa baako, afe apem ahankron aduasa nnum (August 31,1935). Kuo no ahyɛnsodeɛ ne "Kotoko" na wɔafrɛ wɔn sɛ "kum apem a apem bɛba".Wɔdi akotene yie pa ara wɔ Ghana bɔɔlbɔ akansie mu na akansie nso a wɔbɛnya no Kumase biara no, wɔbɔ no Baba Yara bɔɔlbɔ beaeɛ. 

## Deɛ Wɔanya

* Asante Kotoko adi nkonim wɔ Ghana bɔɔlbɔ akansie mu mprɛ aduonu nnan.
*Bio wɔasan adi nkonim mprenu wɔ CAF bɔɔlbɔ akansie mu.
*Ɛyɛ *International federation* ma bɔɔlbɔ abakɔsɛm ne nkonta ato kuo yi din sɛ "*African Club of the century"*.

## Beaeɛ A Menyaa Mmoa Firiiɛ
Manhyia Ahenfie

**Manhyia Ahenfie** yɛ Asantehene asoeɛ a ɛwɔ Manhyia,Kumase a ɛwɔ Asante mantam mu. Ɛhɔ ne beaeɛ a Asantehene di Akwasidae. Na ɛhɔ nso ne Asantehene asɛnnibea a ɔsiesie nsɛm biara a ɛfa ahennie ho ne nsasesɛm ho ne deɛ ɛkeka ho nyinaa.

## Abakɔsɛm
Berɛ a na Aborɔfo aban wɔ so wɔ ɔman Ghana mu no, wɔsɛee adehyeɛ aban ahenfie a na ɛwɔ Asanteman mu no  wɔ berɛ a na Asante ne aborɔfo no reko wɔ Sika dwa  ho no, ntɔkwa a Asantehene ampene sɛ ɔde Sika dwa bɛma aborɔfo no. Saa berɛ no na Aborɔfo aban a na wɔwɔ soɔ no sii Manhyia Ahenfie wɔ afe apem ahankron aduonu nnum (1925).

Berɛ a Asantehene Nana Prempeh I firi afiase baeɛ wɔ afe 1896 de kɔsi 1924 no, British aban no sii saa ahenfie yi de maa no sɛ ɔnfa nyɛ n’atenaeɛ. Nana Prempeh I ne deɛ ɔdii n’adeɛ Otumfuo Osei Agyeman Prempeh II (ɔhene a ɔtɔ so dummiɛnsa ne dunnan) tenaa Manhyia ahenfie hɔ.

Nana Prempeh I bɔɔ ne ho mmɔden tuaa ahenfie no ka wɔ aborofo no nsam ma ɛbɛyɛ Asanteman dea ansa na ɔregye peneeɛ akɔtena hɔ. Ɛfiri sɛ na ɔnpɛ sɛ ɛbɛyɛ biribi sɛ aborɔfo no de no kɔhyɛɛ nkoasom mu no na wɔde saa ahenfie no ama no sɛ ɔnfa mpata ne kra.

## Nhyehyɛeɛ Ne Ne Su

* Ahenfie dada no yɛ abansoro mmienu a ɛwɔ asɛnnibea kɛseɛ.
* Sɛ wokɔ hɔ a wobɛhunu Asante nhenfo ne ahemaa ohoni wɔ hɔ.
* Wɔ afe 1995 mu no, wɔsesaa ahenfie dada no yɛɛ no Manhyia ahenfie. Na ɛda Asantefoɔ abakɔsɛm ne wɔn amammerɛ adi.Ɛhɔ nso na Sika dwa no wɔ.
* Wɔsii ahenfie foforɔ a na ɛbɛn Otumfour Opoku Ware II a ɔno ne nipa a ɔdii kan tenaa saa dan no de kɔsi berɛ a ɔfirii mu wɔ afe 1999 mu. Asantehene a ɔte akonnwa so seisei a ɛyɛ Otumfuo Osei Tutu II te saa ahenfie hɔ.

## Ahɔhogyeɛ
Obiara wɔ ho kwan sɛ ɔtumi kɔ Manhyia ahenfie kɔhwɛ n’ani so, twitwa mfoni na ɔsua Asante abakɔsɛm. Nnipa tumi firi aman ahodoɔ so ba hɔ bɛsua Asante abakɔsɛm.

## Beaeɛ A Menyaa Mmoa Firiiɛ
Esther Smith

**Esther Smith** yɛ Ghana nwontoni a ɔto Nyankopɔn ho dwom. Ɔhyɛɛ ne nwontoɔ ase berɛ a na wadi mfeɛ dunnan wɔ Tesano Methodist asɔre. Ɔnyinii wɔ nwontoɔ mu berɛ a ɔde ne ho kɔbɔɔ nwontoɔkuo a na Kapital radio sɔ wɔn asene. Wɔwoo Esther Smith wɔ afe 1970s berɛ no mu wɔ Suame, Kumase,Ghana.

Ɔkɔɔ sukuu wɔ Garden City  kɔmputa nteteeɛ sukuu ne School of Languages wɔ Kumase. Ɔhyɛɛ aseɛ twerɛɛ nwom wɔ afe 1990s no mu berɛ a ɔde ne ho kɔbɔɔ Voices of Faith Choir. Ɔde nwom apaawa ahodoɔ baeɛ a ɛmaa  ɔbɛgyee din wɔ Ghana ne wiase afanaa nyinaa. Nnipa nso ani bɛgyee ne nwom ho pa ara ɛfiri sɛ na ne nsɛm a ɔde to ne nwom no yɛ nkuranhyɛsɛm.

## Ne Nwom Ahodoɔ

* Yesu Mo
* Odi yɛn asɛm
* Som no yie
* Tea mu frɛ Jesus
* Nsɔhwɛ nyinaa akyi
* Bɛfa wasɛm
* Nyame guama
* Oguama bi
* Ɛbi nsi da
* Gye no di

## Abaso bɔ
Ɔgyee abaso bɔ ahodoɔ wɔ Ghana nwontoɔ abasobɔdeɛ mu wɔ afe 2003 mu. Bio ɔgyee abasobɔ wɔ afe 2003 ne 2005;

* Gospel of the Year
* Gospel artiste of the year
* Best Female Vocal Performamce.

## Beaeɛ A Menyaa Mmoa Firiiɛ
Ankaa (Orange)

(**Citrus Sinensis)** a wɔsan frɛ no Ankaa  yɛ pomelo ne mandarin ankaa a wɔaka abom. Ankaa firi China atɔeɛ fam,Northeast India ne Myanmar na ɛbaeɛ.N’ahosuo no yɛ ahabanmono nanso sɛ ɛbere a na abɛyɛ yɛlo.Yɛwɔ ankaa no bi wɔ hɔ nso a ɛmu no bere kɔkɔɔ.

## Ne Dua
Ankaadua no nyini wɔ beaeɛ a ɛwɔ yɛ nwunu kakra na awia nso bɔ kakra. Wɔ afe 2022 mu no,wiase afanaa nyinaa tumi de ankaa ɔpepem aduoson nsia (76million) na ɛbaeɛ a Brazil na ɔde ɛmu kɛseɛ paa baeɛ, bɛyɛ sɛ ɔha mu nkekyɛmu aduonu mmienu. Ɛna India nso ne China toaa so.

## Ne Dwumadie

* Yɛdi ankaa ma ɛde ahoɔden ba nipadua no mu.
* Wɔhata ne hono no na wɔahye de apam ntontom.
* Ɛwɔ fibre a ɛboa ma aduane a yɛdi kɔ nipadua no mu no yam.
* Ɛwɔ nnuanenuro a wɔfrɛ no potassium a ɛboa ma akoma no bɔ kama.

## Ahodoɔ
Ankaa ahodoɔ no bi ne;

* Mandarin (tangerine)
* Seville ankaa
* Seedling navels
* Jaffa
* Maltese
* Blood orange

## Beaeɛ A Menyaa Mmoa Firiiɛ
Cecilia Marfo

Cecilia Marfo yɛ Ghana nwontoni a ɔto Onyankopɔn ho nwom.Ɔsan yɛ ɔdiifoɔ ne ɔsɛmpakani a ɔwɔ nne soronko a ɔde to ayeyie dwom.Wayɛ Awurade adwuma bɛboro mfeɛ aduasa, a ɔhyɛɛ aseɛ too nwom firii ne mmɔfra ase wɔ asɔredan mu.

## Ne Ho Asɛm

* Wɔwoo no Obubuo bosome ɛda a ɛtɔ so du wɔ Kumase-Bompata, Asafo Fante Newtown.
* Waware a ne kunu ne Mr. Clement Kofi Yeboah Adupedie a wɔwɔ mma mmiɛnsa (mmaa mmienu, ɔbarima baako).
* Ɔsan wɔ asɔredan wɔ Tema a ɔde yɛ Awurade adwuma. Wato no din sɛ "Osoreɛ Fie Worship Centre".

## Ne Nwontoɔ Adwuma

* Ɛyɛ nwontoni Esther Smith na ɔhunuu no wɔ asɔre berɛ a na ɔreto nwom, ɛna ɔdii ne ho adanseɛ kyerɛɛ "Cebex Music Production" ma wɔtete no wɔ nwontoɔ mu.
* Ɔde nwom apaawa bɛyɛ dummienu na aba abɔnten. Na ne nwom "Afunumu ba ne Mammerɛ Angu" na ɛyii no pueeɛ.

## Ne Nwom Ahodoɔ

* Afunuma Ba
* Di Kan
* Ɔko no
* Mammerɛ angu
* Meda Wase
* Yɔnko Nokwafoɔ
* Wobɛsere
* Onyame Kanea

## Abaso Bɔ
Wagye abaso bɔ beberee a ɛbi ne:

* Gospel Song of the Year
* Gospel Album of the Year
* Songwriter of the Year
* Female Vocalist of the Year.
* Wagye abaso bɔ a ɛfiri Vodafone hɔ ne African Gospel Awards.

## Beaeɛ A Menyaa Mmoa Firiiɛ
Aborɔmmɛ

Aborɔmmɛ yɛ Akan kasadwini ahodoɔ no mu baako a wɔahyehyɛ no sɛ agorɔ a ɛda nyansa ne amammerɛ adi. Aborɔmmɛ de nsɛmmisa to dwa a ɛma nnipa dwene kɔ akyire ansa na watumi ama ho mmuaeɛ. Saa nsɛmmisa yi ne mmuaeɛ yi da yɛn amammerɛ adi na ɛma nnipa twa mfoni ahodoɔ wɔ wɔn tiri mu. 

## Nhyehyɛeɛ
Aborɔmmɛ wɔ nhyehyɛeɛ. Ɛwɔ asɛmmisa ne nyiano. Mpɛn pii no deɛ ɔrebisa no ka "Agya rekɔ no, Ɔgyaa me adeɛ bi saa adeɛ no....... ɛyɛ deɛn? Na deɛ ɔreyi ano no ama no mmuaeɛ.

## Nhwɛsoɔ

* Agya rekɔ no, ɔgyaa me ɔbaa fɛfɛ bi berɛ a na ɔretu kwan.Na ɔbaa no ani gye pa ara berɛ a ɔwɔ awia mu nanso berɛ biara ne ho bɛka nsuo no, na ɔresu. Ɛyɛ deɛn? Mmuaeɛ: Ɛyɛ nkyene.
* Agya rekɔ no,ɔgyaa me adeɛ bi,saa adeɛ no wosoma no a ɔrenkɔ nanso sɛ worekɔ a na ɔdi w’akyi. Ɛyɛ deɛn? Mmuaeɛ: Ɛyɛ Sunsum.
* Agya rekɔ no, ɔgyaa me adeɛ bi saa adeɛ no sɛ ɔwɔ fie a na n’abɔgyesɛ gu abɔnten.Ɛyɛ deɛn? Mmuaeɛ: Ɛyɛ wisie.
* Agya rekɔ no, ɔgyaa me adeɛ bi,saa adeɛ no ɔwɔ kyɛ san si kyɛ so.Ɛyɛ deɛn? Mmuaeɛ: Ɛyɛ aborɔbɛ.
* Agya rekɔ no, ɔgyaa me adeɛ bi,saa adeɛ no sɛ ɔrebɛkɔ wuo a gye sɛ ɔti ne maame ansa na wawu. Ɛyɛ deɛn? Mmuaeɛ: Ɛyɛ mankyese.
* Agya rekɔ no, ɔgyaa me adeɛ bi saa adeɛ no sɛ ɛyɛ baako a wotumi bu mu,nanso sɛ woka bom a worentumi mmu mu. Ɛyɛ deɛn? Mmuaeɛ: Ɛyɛ prayɛ.
* Agya rekɔ no, ɔgyaa me adeɛ bi saa adeɛ wɔnam mmiɛnsa na ɛdi wɔn dwuma nanso sɛ woyi baako firi mu a mmienu an aka no rentumi nyɛ adwuma da.Ɛyɛ deɛn? Mmuaeɛ: bukyia.
* Agya rekɔ no, ɔgyaa me adeɛ bi saa adeɛ no wɔwoo no no na ɔyɛ tenten pa ara nanso ɛduruu sɛ ɔrewuo no na wayɛ tiatia koraa. Ɛyɛ deɛn? Mmuaeɛ: Ɛyɛ candle.
* Agya rekɔ no, ɔgyaa me adamfoɔ bi ɔboa me wɔ nimdeɛ ne nyansa mu nanso ɔntumi nkasa. Ɛyɛ deɛn? Mmuaeɛ: Ɛyɛ nwoma.

## Beaeɛ A Menyaa Mmoa Firiiɛ
1

**1 - 1** ( **baako** ) yɛ akontaahyɛde a ɛyɛ pɛpɛɛpɛ  Ɛdi akontaahyɛde 0 akyi na edi akontaahyɛde 2 anim na ɛyɛ abɔde mu akontaahyɛde a ɛyɛ papa .
Yaw Sarpong

**Yaw Sarpong** a wɔsan frɛ no sɛ Osomafoɔ Yaw Sarpong yɛ Ghana nwontoni a ɔto Onyankopɔn ho nwom na wato nwom bɛboro mfeɛ aduasa. Wɔwoo no wɔ Nkran berɛ a na ne papa yɛ mmarahyɛbadwani wɔ Kwame Nkrumah berɛ so. Berɛ a wɔtuu Kwame Nkrumah wɔ afe 1966 mu no, wɔkyeree ne papa too afiase ansa na akyire yi ɔrewu.Saa awerɛhosɛm yi hyɛɛ Yaw Sarpong maame ma ɔde abusua no nyinaa tu firii Nkran kɔtenaa Akyease a ɛwɔ Kumase.Na ɛyɛ Akyease na Yaw Sarpong hyɛɛ ne nwontoɔ ase.

## N’abrabɔ
Firi Yaw Sarpong mmɔfrase berɛ mu na ɔkyerɛɛ ne dɔ wɔ nwontoɔ mu. Ɔhyɛɛ aseɛ too nwom wɔ Methodist nwontoɔ kuo a ɛwɔ Asuofua, Asante mantam mu. Enti saa berɛ no,dɔkota bi a na ɔrete Kristo nwontoɔ kuo na ɔhunuu Yaw Sarpong wɔ afe 1971 mu ɛna ɔfaa no wɔ ne kuo no mu. Na saa kuo yi a na wɔto nwom wɔ asɔredan mu ne mmeaeɛ ahodoɔ no na wɔboaa Yaw Sarpong maa ne nwontoɔ no nyaa nnyinasoɔ. Na berɛ bi a wɔreto nwom, ɛna Professor Kofi Abraham a na ɔyɛ nwontoni kɛseɛ hunuu no na ɔfaa no kaa ne nwontoɔ kuo ho na ɔboaa no.Wɔ afe 1984 mu no,Yaw Sarpong firii Professor Kofi Abraham nan ase tu kɔtenaa Nkran bɛyɛ mfeɛ mmienu a na ɔtwi kaa. Akyire yi na ɔsan tu firii Nkran kɔɔ Liberia wɔ afe 1986 mu.

## Ne Nwontoɔ Adwuma
Berɛ a Yaw Sarpong kɔɔ Liberia no,ɔtee ne nwontoɔ kuo a na Ghanafoɔ,Liberia ne Sierra Leonefoɔ na wɔwɔ kuo no mu. Na ɔtoo no din sɛ "Asomafo". Ɛdin "Asomafo" no kyerɛ sɛ Onyankopɔn na asoma wɔn sɛ wɔnmɛyɛ Awurade adwuma na ɛnyɛ sɛ wɔrebɛyɛ adwuma ama wɔn ho. Ansa na,Yaw Sarpong rebɛkɔ Liberia no, na wadi kan de ne nwom apaawa ( Adesrɛdeɛ) aba wɔ afe 1981 mu. Ankyɛ nso na ɔde deɛ ɛtɔ so mmienu baeɛ wɔ afe 1983 ne 1984 mu.

## Ne Nwom Ahodoɔ

* Elshadai
* Wo haw ne sɛn
* Dua a ɛsi asubɔnten ho
* Sɛ Yehowa hyira wo a
* Sumina so
* Asɔre bɛn
* Yehowa Aseda
* Osoro aheman
* Mesrɛ Nhyira
* Judas
* Honhom Kronkron
* Ma wɔnka
* Meyɛ sɛ ebinom
* Adom wɔ wiem
* Me ampaa na me nie
* Ntaade Dada
* Hwan na Adwendwene da ne so
* Mete ase ma wo
* Joseph
* Jesus asesa mabrabɔ
* Awurade na ayɛ
* Biribiara nyɛ den ma no
* Ɛdeɛbɛn na Awurade ntumi nnyɛ
* Ɛbɛyɛ Kakra ansa
* Kasɛ Amen
* Deɛ Awurade aka no
* Kabii Adiini Allah
* Tea deɛ ɔtu me so sa
* Yɛ ntɛm gye me
* Ɛkwan bi abue
* Menpɛ nkuguo
* Nyame na Ɔdɔ me.

## Abaso Bɔ
Wɔagye Yaw Sarpong atom wɔ ne nkuranhyɛ nwom ne ɔkannifoɔ wɔ nwontoɔ mu.Wagye abaso bɔ pii wɔ ne nwontoɔ adwuma mu a ɛnkyɛeɛ biara no, wanya abaso bɔ kɛseɛ afiri Telecel Ghana nwontoɔ abaso bɔ mu wɔ mmɔdenbɔ a wabɔ wɔ nwontoɔ mu.

## Beaeɛ A Menyaa Mmoa Firiiɛ
Akanfoɔ Agorɔ

Akanfoɔ abrabɔ, wɔn nyamesom, ne wɔn amammerɛ ne amanneɛ nyinaa akyi no, adeɛ baako nso a na wɔnntoto no ase koraa ne agodie. Ɛsiane sɛdeɛ na Akanfoɔ ani ku wɔn agorɔ ho nti, wɔhyɛɛda hyehyɛɛ kasabebuo a ɛdidi soɔ yi fa agodie ho; 

Agorɔ reyɛ dɛ no, na adeɛ resa nkurasefoɔ, ɔkwasea ani te a na agorɔ agu,agorɔ bɛsɔ a ɛfiri anɔpa, agorɔ ansɔ a, ɛgu, agorɔ,yɛgoro no tipɛn, agorɔ a ɛyɛ dɛ no, yɛnko nsɛe no,agorɔ mfitiaseɛ nnyɛ aniberɛ ne deɛ ɛkeka ho nyinaa. Kasabebuo weinom nyinaa di adanseɛ sɛ, Akanfoɔ ntoto wɔn agodie ase koraa.

## Agorɔ Ahodoɔ

* Anansesem: Ɛyɛ Akanfoɔ agorɔ no mu baako a wɔtaa di no anwummerɛ berɛ a ɛhyɛn adwa. Na ɛfa Ananse onitefoɔ ho. Mpɛn pii no, mpaninfoɔ na wɔka kyerɛ mmɔfra.
* Ɔware: Ɛyɛ agorɔ a wɔahyɛda ahyehyɛ a mmarima,mmaa,mmɔfra tumi di. Na adehyeɛ pa ara na wɔdi saa agorɔ yi.
* Aborɔmmɛ
* Antoankyire: Antoakyire yɛ Akanfoɔ agorɔ titire baako pa ara. Ɛyɛ agorɔ a mmaa ne mmarima nyinaa tumi di. Ɔkwan a wɔfa so di saa agorɔ yi ne sɛ, agofomma no nyinaa kotokoto hɔ twa konka. Afei, wɔn mu baako fa ntomago a wɔabɔ no pɔ tu mmirika twa konka no ho hyia. Ɔretu mmirika no nyinaa na ɔrepɛ wɔn baako de ntomago no ato nakyi. Sɛ ɔde to obi akyi na wanhunu na ɔkɔbɛto no a, ɔsisi ne mu ma ɔno nso fa ntomago no twa konka no ho hyia pɛ obi foforɔ de to nakyi sa ara.  Wɔredi agorɔ no nyinaa, na nwom ne nsambɔ nam mu. Agorɔ yi mu dwom ne "Antoankyire, yeyeeye, obi reba oo, yeyeeye. Saa agorɔ yi ho mfasoɔ baako ne sɛ ɛboa ma wɔyɛ ahwɛyie.
* Abahyɛ: Ɛyɛ agorɔ a mmaa ne mmarima nyinaa tumi di. Wɔma mmɔfra tena ase sam wɔn nan ma obi de aba hyehyɛ wɔn ntadeɛ mu. Afei sɛ ɔwie a na ɔfoforɔ nso abɔ ne tirim ayi mmɔfra no mu baako a ɔsusu sɛ ɔno na aba no hyɛ ne ho. Sɛ ɔtumi hunu aba no a, na ɔno nso agye ahyehyɛ no foforɔ ama baako a ɔne no repere no nso abɔ ne tirim aka.Ɛyɛ agorɔ a na ɛyɛ anika pa ara. Agorɔ yi mu dwom ne " Pempenaa, Nanaa,Seee see see,dada koo. Na wɔtaa di saa agorɔ yi awia.
* Ampe: Saa agorɔ yi deɛ na ɛyɛ mmaa titire na wɔdi. Na na wɔdi no anɔpa-wia anaa sɛ awia. Saa agorɔ yi agofomma no hurihuri bɔ wɔn nsam toto wɔn nan.
* Asɔ: Agorɔ yi nso ɛyɛ mmaa nko ara na na wɔdi. Wɔtwa konkasini a na wɔahurihuri wɔn mu baako de ɔbarima a onipa a wɔahurihuri no no pɛ n’asɛm pa ara din asaesae dwom ama no.Ɛba saa a na ɔbarima korɔ no tiri ayɛ  kotoo.
* Ntɛsie: Akanfoɔ agorɔ no mu baako pa ara ne ntɛsie.Ɛyɛ agorɔ a mmarima na wɔtaa di. Wɔyɛ biribi te sɛ apa ketewa bi wɔ fam, na wɔatwane ntɛ asisi so. Sɛ w’atɛ tumi bɔ obi deɛ firi apa no so tɔ fam a, na wo afa atɛ a wo deɛ no bɔ too fam no. Wɔyɛ no saa de kɔpem sɛ ɔbaakofoɔ bɛnya ntɛ no nyinaa.

## Beaeɛ A Menyaa Mmoa Firiiɛ
Catholic Church and slavery

Katolek Asɔre no ne nkoasom wɔ abakɔsɛm a ɛware na ɛyɛ den. Amammerɛ ne ɔsom ahorow pii a ɛwɔ wiase nyinaa de nkoasom dii dwuma na wogye toom wɔ abakɔsɛm nyinaa mu, a tete Roma nso ka ho. Apam Dedaw no mu nkyekyem ahorow maa bere tiaa mu nkoasom ahorow ho kwan maa Israelfo sɛ ɔkwan a wɔbɛfa so atua ɛka bi. Wɔde nkoa, a wɔkyeree wɔn wɔ ɔko mu anaasɛ wɔtɔɔ wɔn, ne wɔn mma yɛɛ nkoa nkwa nna nyinaa. Bere a wɔmaa Kristosom yɛɛ mmara kwan so de wɔ Roma ahemman no ase akyi no, nkate no yɛɛ kɛse sɛ nkoasom ahorow pii ne Kristofo atɛntrenee nhyia. Na adwene ahorow fi nkoasom ahorow nyinaa a wɔpow so kosi nkoasom a wogye tom a anohyeto ahorow bi wɔ so (Thomas Aquinas). Ɛkame ayɛ sɛ Kristofo Atɔe Famfo hyɛɛ no nyinaa sɛ wɔrentumi mfa Kristoni a ɔde ne ho nyɛ akoa, sɛ nhwɛso no sɛ obi a wɔafa no dommum wɔ ɔko mu. Nanso wɔamfa eyi anni dwuma daa wɔ abakɔsɛm nyinaa mu. Mfinimfini Mmere no mu no, nkokorafo akuw te sɛ Mercedariafo a wɔde wɔn adwene sii Kristofo nkoa a wɔn so no bae. Educational mfinimfini mmere no awiei no, na wɔayi Kristofo a wɔde wɔn yɛ nkoa afi hɔ kɛse wɔ Europa nyinaa, ɛwom sɛ na wɔda so ara yɛ nea wɔma kwan ma wɔde wɔn a wɔnyɛ Kristofo yɛ nkoa na wɔsan de wɔn bae wɔ Spain ne Portugal de. Nkoasom kɔɔ so gyee akyinnye  wɔ Asɔre no mu mfehaha pii, na Popenon pii de anatwinini maebwɔ asɛm no ho, te sɛ Sublimis Deus.

Eduu 1800 mfe no mu no,Asɔre no nyaa adwene a ɛwɔ hɔ kakra de gyinaa akyi sɛ wɔbɛkasa atiaa nkoasom a wɔde nneɛma gu mu na wɔakamfo sɛ wobetu afi hɔ.

Abakɔsɛm

Wɔ 313 akyi, bere a Constatine maa
Komfo Anokye Asupiti Abakɔsɛm

**Komfo Anokye Asupiti** a ne din ne Komfo Anokye Teaching Hospital ( KATH) yɛ asupiti kɛseɛ wɔ ɔman Ghana mu a ɛwɔ  Kumase,Asante mantam mu. Wɔsii asupiti yi wɔ afe apem ahankron aduonum nnan(1954) sɛ ɛnmɛyɛ asupiti mma Asanteman. British nnipakuo bi a wɔfrɛ wɔn *firm Messrs* na wɔsii asupiti yi. Wɔn ne Gee, Walker ne Slater.Wɔbuee asupiti yi ano wɔ afe apem ahankron aduonum nnum (1955) a na ɛwɔ mpa ahannum.

Wɔ afe apem ahankron ne aduonum nson (1957) mu no, wɔsesaa asupiti no din de too Okomfo Anokye ɛsiane anwawadeɛ a ɔbɛyɛɛ no Asanteman mu ne titire no sekan  a ɔde hyɛɛ beaeɛ a asupiti no wɔ a obiara antumi antu de bɛsi ɛnnɛ. Asupiti no nyinii bɛyɛ kɛseɛ maa Asante, Bono ne Ahafo ne mantam ahodoɔ a ɛwɔ ɔman Ghana mu sɛ wɔn ayaresabea.

Wɔ afe apem ahankron ne aduoson nnum (1975) mu no, wɔmaa asupiti no bɛyɛɛ kyerɛkyerɛbea a  wɔne Kwame Nkrumah suapɔn no yɛɛ nkabɔmu a wɔkyerɛ nnipa apɔmuden ho nsɛm.

## Beaeɛ A Menyaa Mmoa Firiiɛ
Kɔɔto (Court)

**Kɔɔto** yɛ beaeɛ a mpɛn pii no aban na ɛsie a wɔwɔ tumi de di asɛm,hwɛ sɛ mmara  bɛyɛ adwuma na afei wɔnam mmara kwan so atwe nnipa a wɔbu mmara so no aso. Wɔ kɔɔto biara no, yɛwɔ ɔtemuafoɔ ne lɔyafoɔ a wɔtie asɛm hwɛ sɛ wɔde deɛ mmara no da no bɛto. 

## Kɔɔto Ahodoɔ
Kɔɔto dwumadie no wɔ nkyekyɛmu ne nnidisoɔ a wɔde di wɔn dwuma; 

* Yɛwɔ *Trial* kɔɔto: wɔn na wɔdi kan tie asɛm na wɔgyina asɛm no so nya deɛ ɛhia sɛ wɔnya.
* Yɛwɔ *Appelate* kɔɔto: wɔn na wɔhwɛ nsɛm a kɔɔto nketewa adi.
* Yɛwɔ *Specilised* kɔɔto: wɔn na wɔsiesie nsɛm a ɛfa kuo ho te sɛ abusua, adwuma ne deɛ ɛkeka ho nyinaa.
* Yɛwɔ *Criminal* kɔɔto: wɔn na wɔsiesie nsɛm a ɛfa wɔn a wɔabu mmara so.
* Yɛwɔ *International* kɔɔto: wɔn na wɔsiesie nsɛm a ɛfa aman mmienu anaa deɛ ɛboro saa ho.
* Yɛwɔ *Civil* kɔɔto: wɔn na wɔdi nnipa ntam asɛm,mnwumakuo ntam asɛm nanso ɛnyɛ sɛ wɔn mu bi akɔdi abɔnefosɛm.
* Yɛwɔ *Juvenile* kɔɔto: wɔn na wɔdi nsɛm a ɛfa mmɔfra ho anaa sɛ wɔn a wɔnuruu wɔn mpaninfeɛ so.
Sɛ wokɔ ɔman biara mu a yɛwɔ kɔɔtopɔn a ɛno ne kɔɔto kɛseɛ pa ara. Saa kɔɔtopɔn no wɔ tumi kɛseɛ wɔ kɔɔto nkaeɛ no nyinaa so.

## Beaeɛ A Menyaa Mmoa Firiiɛ
The Role of social media in the modern reparations movement

**Dwuma a sohyial media di wɔ nnɛyi reparations kuw no mu** kyerɛ Digitals platform te sɛ Twitter, Instagram, TikTok ne YouTube a wɔde di dwuma kɛse de gyina atɛntrenee a wɔde siesie a ɛfa nkoayɛ, atubrafo, ne abusuakuw mu nyiyim kyerɛ. Social media ama grassroots movements, activists, ne diaspora mpɔtam hɔfoɔ atumi ama nkurɔfoɔ ate ase, aboaboa ɔmanfoɔ adwene ano, na wɔahyɛ ahyehyɛdeɛ ne aban ahodoɔ sɛ wɔnni abakɔsɛm mu ntɛnkyea ho dwuma.

Hashtags te sɛ #ReparationsNow ne #JusticeForSlavery de mpɔtam hɔ apereperedi ahorow abata wiase nyinaa atiefo ho, bere a ɔsatu ahorow a ɛde ɔyare mmoawa ba no ama nhyehyɛe mu nsakrae a wɔhwehwɛ no ayɛ kɛse.
Nhomanimfo ne ahyehyɛde ahorow a ɛhwɛ nnipa hokwan ahorow so asi dwuma a digital activism di wɔ asɛm a wɔka ne amammui mu nkɔso a ɛwɔ Reparations for slavery reparations a ɛfa ɔkasa ho no nyinaa mu wɔ afeha a ɛto so 21 yi mu so dua

## Akyisɛm
Ɔfrɛ a ɛne sɛ wɔmfa nkoasom, atubrafo ne nhyehyɛe mu mmusua mu nyiyim ho akatua no wɔ abakɔsɛm a ɛware a egyina Afrika, Caribbean, ne Abibifo Amerikafo akuw ahorow so. Efi afeha a ɛto so 20 mfinimfini no, akannifo te sɛ Kwame Nkrumah, Walter Rodney, ne Malcolm X hyehyɛɛ akatua sɛ abrabɔ pa ne sikasɛm mu nsiesie nyinaa wɔ mfehaha pii a wɔde dii dwuma ho.

Abakɔsɛm mu no, na akatua a wɔkamfo kyerɛ no de wɔn ho to mmara kwan so adesrɛ ahorow,
Amanyɔsɛm

Sɛ yɛka amanyɔsɛm a,ɛyɛ dwumadie titire, nhehyɛeɛ, ne tumi a wɔde hwehwɛ deɛ wɔhia ne adwenkyerɛ a ɛda adi wɔ kuo, aban mu anaa sɛ mmeaeɛ ahodoɔ.Amanyɔsɛm fa sɛdeɛ nnipa ne kuo ahodoɔ si akan, wɔdi nkitaho, anaa sɛ wɔhyia susu " deɛ ɛsɛ sɛ ɔnya",berɛ bɛn" ne kwan a wɔbɛfa so anya deɛ wɔrehwehwɛ.

## Ne Su

* Amanyɔfoɔ: wɔ amanyɔsɛm mu no, yɛwɔ wɔn a wɔdi mu ntitiman pa ara. Na deɛ ɛwɔ mu ne sɛ wɔte kuo, na kuo no mu no, wɔayiyi mpaninfoɔ ama wɔadeda kuo no ano. Saa  nnipa no na wɔfrɛ wɔn amanyɔfoɔ no ɛfiri sɛ ɛyɛ ɔmanfoɔ na ato aba ayi no sɛ ɔnkɔgyina ɔmanfoɔ anan mu ɛwɔ aban mu. Obiara a ɔyɛ amanyɔni no firi kuo bi mu anaa sɛ ɔwɔ kuo bi a wɔde no baeɛ.
* Tumi ne Ntɔkwasɛm: wɔ amanyɔsɛm mu no, adeɛ baako a ɛnyɛ na koraa a wobɛhunu ne tumi ne basabasayɛ.  Ɛfiri sɛ ɔkwan a wɔfa so yi amanyɔfoɔ firi kuo biara mu no yɛ apereapere. Obiara bɔ ne ho mmɔden sɛ ne manfoɔ bɛto aba ano. Sɛ ɛba no saa nso a ɛde ɔtan bi ne mentemehoase bi ba amanyɔfoɔ no ntam.
* Aban mu dwumadie: amanyɔfoɔ dwumadie titire pa ara ne sɛ wɔbɛboa ama dwumadie biara a ɛfa aban ho ne ɔman no akɔ so.
* Amanyɔsɛm nhyehyɛeɛ: wei yɛbnhyehyɛeɛ ne mmara a wɔagye ato mu a ɛbɔ amanyɔsɛm ho ban.Ɛbi te sɛ ka bi ma me nka bi(Democracy).

## Beaeɛ A Menyaa Mmoa Firiiɛ
Queen Elizabeth II

**Queen Elizabeth II** ne ɔhemaa a watena akonnwa so akyɛre pa ara wɔ British abakɔsɛm mu Na abakɔsɛm kyerɛ sɛ ɔdii akonnwa no firii Ɔgyefoɔ bosome, ɛda a ɛtɔ so nsia afe apem ahankron aduonum mmienu (Febuary 6, 1952) de kɔsi  Ɛbɔ bosome ɛda a ɛtɔ so nwɔtwe,afe mpem mmienu ne mmienu ( September 8,2022) a ɔde wuiiɛ. Wɔwoo no Oforisuo bosome ɛda a ɛtɔ so aduonu baako, afe apem ahankron aduonu nsia ( April 21,1926) a na ɔno ne ba panin ma *Prince Albert*, *Duke of York* (king George VI) ne Queen Elizabeth. Na berɛ a na n’ani nni ne ho sɛ ɔbɛdi ahennie no, wɔde Elizabeth dii ne wɔfa King Edward VIII adeɛ wɔ afe apem ahankron aduasa nsia.

## N’abrabɔ
Wɔde Elizabeth kɔɔ sukuu soronko ma no kɔsuaa abakɔsɛm,mmara,ɔsom, ne kasa a ɔde bɛsiesie ne ho wɔ ne daakye ahennie a ɔbɛdi no.Ɔwaree Prince Philip wɔ afe apem ahankron aduanan nson (1947) mu ansa na ɔrebɛdi akonnwa wɔ afe apem ahankron aduonum mmienu (1952) mu berɛ a ne papa firii mu wɔ amanɔne no.

## N’ahennie
Wɔde no sii akonnwa so sɛ ɔhemaa ma Britainman no wɔ  Ayɛwohommɔbɔ bosome no ɛda a ɛtɔ so mmienu, afe apem ahankron aduonum mmiɛnsa (June 2, 1953) mu. Na ɔno ne nipa a ɔdii kan baa *television* so a wiase afanaa nyinaa hwɛɛ no. Wɔ n’ahennie no mu no, ɔde ɔpɛpa, ahokeka, ne koroyɛ na ɛdii akonnwa no. Ɔbɔɔ ne ho mmɔden kɔsraa kuro biara ne mantam biara a ɛwɔ UK.

## Ne Wuo
Queen Elizabeth II wuu Ɛbɔ bosome, ɛda a ɛtɔ so nwɔtwe, afe mpem mmienu ne mmienu ( September 8,2022).

## Beaeɛ A Menyaa Mmoa Firiiɛ
Akanfoɔ Nnuane

**Akanfoɔ nnuane** yɛ nnuane a Akanfoɔ na ɛdi anaa sɛ wɔde baeɛ.Mmom ɛnyɛ Akanfoɔ nko na wɔdi, wɔn a wɔnyɛ Akanfoɔ nso tumi di.Deɛ ɛma ɛyɛ Akanfoɔ aduane ne sɛ ɛnam wɔn nananom tetefoɔ so na ɛbaeɛ.Akanfoɔ nnuane no, ɛmu bɛyɛ sɛ ɔha mu nkyekyɛmu aduonkron deɛ wɔnoa. Ɛbi wɔ hɔ nso a wɔtumi toto anaa sɛ wɔkye. Akanfoɔ nnuane nso yɛ nnuane a nnuanennuro wɔ mu pa ara na ahoɔden nso wɔ mu.

## Nnuane Ahodoɔ
Akanfoɔ nnuane no, wɔnya ne din berɛ a wɔayɛ aduane no awie.Akanfoɔ nnuane ahodoɔ no bi ne;

* **Fufuo**: Fufuo yɛ Akanfoɔ nnuane no mu baako a Akanfoɔ pɛ pa ara. Wɔde bankye ne borɔdeɛ anaa sɛ mankani na ɛyɛ. Ɛtɔ da nso a wɔde bayerɛ nko ara tumi yɛ. Wɔnoa na wɔde waduro ne wɔma awɔ ama no afe.  Akadeɛ a wɔde ka ne nkwan bi te sɛ abɛkwan, katekonto ne deɛ ɛkeka ho nyinaa.
* **Ampesie**: Ampesie nso yɛ Akanfoɔ aduane a wɔde bayerɛ na ɛyɛ. Ɛnyɛ bayerɛ nko, Mankani ne borɔdeɛ nso ka ho. Wɔde abɔmu te sɛ kontomire abɔmu, nyaadewa abɔmu na ɛka ho di. Wɔtumi mpo di no saa.
* **Banku:** Banku yɛ Akanfoɔ aduane a wɔde aburo na ɛyɛ. Wɔde aburo gu nsuo mu ma no buru na afei wɔakɔyam ama no ayɛ mɔle na wɔde bankye mɔle nso aka ho na wɔaka ama  no abɛyɛ banku.
* **Dɔkono**: Wɔde aburo na ɛyɛ. Wɔyam aburo no na wɔabɔ no wɔ borɔdeɛ ahaban mu na wɔanoa ama no ayɛ dɔkono.
* **Abetie/Konkonte**: Abetie nso yɛ Akanfoɔ aduane. Na deɛ wɔyɛ ne sɛ wɔdwa bankye na wɔahata ama no aho kama. Wɔwie a na wɔakɔyam ama no ayɛ ɛsam na afei wɔaka. Wɔde nkwan nso na ɛdi.
* **Ɛtɔ**: Ɛtɔ yɛ aduane wɔde borɔdeɛ a abere ama no ayɛ kɔkɔɔ na ɛyɛ. Wɔtumi nso de borɔdeɛ yɛ.

### Nkwan/Abɔmu

* Abɛnkwan: wɔde abɛ na ɛyɛ.
* Nkatenkwan.
* Abunuabunu
* Nkrakrankwan
* Kontomire abɔmu
* Nyaadowa abɔmu
* Werɛwerɛnkwan

## Beaeɛ A Menyaa Mmoa Firiiɛ
Adeyɔ Asɛm ( Verbs)

**Adeyɛ** yɛ asɛmfua bi a ɛkyerɛ deɛ obi reyɛ anaa tebea a obi wɔ mu wɔ ɔkvasamu mu.

Adeyɛ a ɛkyerɛ nneyɛɛ anaa deɛ obi reyɛ no tumi ma wohunu adeɛ pɔtee a ɔyɛfoɔ no reyɛ. Sɛ ebia;

* Kofi rekɔ afuom.
* Ɔkraman no redi aduane no.
* Ama rekɔ nsuo.

Adeyɛ a ɛkyerɛ tebea a obi wɔ mu. Sɛ ebia;

* Kofi wɔ anigyeɛ mu.
* Ama wɔ awerɛhoɔ mu.

## Adeyɛ Mu Nkyekyɛmu
Yɛtumi kyɛ Adeyɛ mu akuo mmiɛnsa sɛdeɛ ɛdidi soɔ yi:

### Adeyɛ a ɛfa ɔyɛfoɔ nko ara
Yei yɛ adeyɛ a ɛtumi fa ɔyɛfoɔ nko ara a, ayɔdeɛ biara nka ho. Nhwɛsoɔ:

* Bra
* Kofi ada
* Ama kɔ
* Abɔfra no resu.

### Adeyɛ a ɛtumi fa edin dwumadie mmienu.
Saa adeyɛ yi deɛ ɛtumi fa ɔyɛfoɔ ne ayɔdeɛ wɔ ɔkasamu mu. Nhwɛsoɔ;

* Ɔbɔfoɔ no akum aboa no
* Ɔkra no akyere akura no
* Ama awe nam no.

### Adeyɛ a ɛfa edin dwumadie mmiɛnsa
Saa adeyɛ yi tumi fa ɔyɛfoɔ ne ayɔdeɛ mmienu. Nhwɛsoɔ;

* Maame no maa abɔfra no paanoo.
* Mekyɛɛ abaayewa no sika.
* Kwame manee me sika.

## Beaeɛ A Menyaa Mmoa Firiiɛ
Papa Nantwi Afahyɛ

**Papa nantwi** yɛ Kumawufoɔ afahyɛ titire a wɔdi no afe biara. Ɛyɛ dwumadie bi a, emu amanneɛ no yɛ deɛ ɛgyina Akanman ne Asanteman amammerɛ so. Saa afahyɛ a wɔde din soronko Papa Nantwi ama no yi dan nneɛma bebree adi a ɛnam so de nkabom kɛseɛ brɛ kumawuman. Afahyɛ biara gyina abakɔsɛm bi so. Nti sɛdeɛ Aboakyere afahyɛ no wɔ abakɔsɛm no, saa ara nso na papa Nantwi afahyɛ no nso wɔ abakɔsɛm. Yɛadi kan akan abakɔsɛm kakra a yɛnim wɔ Ɔfa a ɛdi kan no mu. 

## Mfasoɔ
Nunsuansoɔ a Papa Nantwi Afahyɛ no nya wɔ wɔn a wɔdi no so no tumi yɛ papa ne bɔne. Yɛrebɛhwɛ deɛ afoforɔ nso aka afa yei ho.

Papa Nantwi afahyɛ ho mfasoɔ baako ne sɛ, ɛboa ma kumawuman nya ahyɛnsodeɛ soronko bi. Afahyɛ ahodoɔ a ɛwɔ Ghana ha a Kumawu nso deɛ ka ho no nyinaa ma wɔn a wɔdi no nya adwene bi sɛ, wɔwɔagyinahyɛdeɛ anaa ahyɛnsodeɛ soronko ni. Ɛsiane sɛ, ɛno na ɛma wɔda nso firi afoforɔ ho

## Beaɛ a menyaa mmoa firiiɛ
Essumagya

**Essumagya** wɔ Bekwae Mansini a ɛwɔ Asante mantam mu. Ɛne  Asante Bɛkwae bɔ hyeɛ wɔ apueɛ fam na afei nso, ɛne Kokofu bɔ hyeɛ wɔ Atifi fam. Sɛ  Wofiri Kumasi na wode woani kyerɛ mu wɔ Kumasi- Bosomtwe kwantempɔn no so a, wobɛtwa borɔfo Kwansin bɛyɛ aduasa ansa na woaduru Essumegya. Wode w'ani kyerɛ kumasi-Cape Coast kwantempɔn no so a, wobɛtwa borɔfo kwansin bɛyɛ aduonum na nkuro a wobɛfa so no bi ne Santase, Pakyi,  Dominase,  Anhwia Nkwanta ne Bekwae. Ɛyɛ kuro a, esiane asomdwoeɛ a ɛwɔ hɔ nti ahɔhoɔ nyɛ na wɔ hɔ koraa. Ɛhɔfoɔ no ma ahɔhoɔ ani ka, ɛfiri sɛ, " yɛde ahɔhoɔ na ɛkyekyere kuro". Ahɔhoɔ no ne kuromma no nyinaa dodoɔ  bɛyɛ Mmpem-num ne akyire. Adwuma titiriw a wɔyɛ wɔ hɔ ne kuadwuma. Abɛ ne adeɛ a wɔtaa dua pa ara. Nti mmaa no mu fa kɛseɛ no ara nso yɛ ngo ho adwuma. Wɔabuebue ngoyɛbea akɛseɛ akɛseɛ wɔ hɔ a, deɛ ɛgyina ne nan so pa ara ne  " Thirty first" ngoyɛbea a ɛwɔ Kane " Essumagya Council Hall" no akyi. Essumagya kurotia na Asantemanso pɔkɛseɛ no wɔ( yɛbɛka Asantemanso ho asɛm akyire yi).  

Nkuro a ɛhyehyɛ Essumegya Nananom Atenankonnwa ase no bi ne Dominase (Kontihene), Agyamesu (Adontenhene), Kyiransa (Atipimhene), Brosanko (Manwerehene), Betinko – (Dikro), Kyekyewere – (Dikro), Boaman – (Adontenhene), Dentekrom – (Dikro ) Denyasefuokrom – (Dikro), Bekwaikrom – (Dikro), Kwabenakrom/ Kwabena Nkwanta– (Dikro),  Sarfokrom – (Dikro), Sunkyerekrom – (Dikro), Atuagyabie – (Sompahene), Wawaase – (Kotirehene), Nseseso – ( Dikro ),  Dentekrom – (Akyeamehene), Sehwi – (Twafuohene), Asantemanso/Abrade – Ankobeahene, Maaso – Maasohemaa, Adwama – Akyeamehene. Mfeɛ mmienu biara, wɔyɛ Odwira afahyɛ a wɔfrɛ no Nkyidwo. Saa berɛ no na wɔyɛ ammanneɛ ahodoɔ wɔ Asantemanso pɔkɛseɛ no mu. As at 2010, Nana Adwoa Obro Pokuaa Nyankronpon was the Queenmother of the town. 

## Beaɛ a menyaa mmoa firiiɛ
Adeyɔ Kabea

Sɛ yɛka adeyɔ kabea a, na yɛrekyerɛ berɛ a obi de di dwuma.

## Adeyɔ Kabea Ahodoɔ

### Twam Kabea
Yei kyerɛ biribi a wɔyɛɛ no berɛ bi a atwam. Ɛkwan baako a yɛtumi hunu sɛ adeyɛ bi wɔ twam kabea mu ne sɛ, sɛ adeyɛ asɛm no wɔ ɔyɛfoɔ a, ɛnne nnyegyeeɛ a ɛtwa adeyɛ asɛm no to no, yɛtwe mu. Nhwɛsoɔ;

* Ama kɔɔ sukuu.
* Kwame bɔɔ abɔfra no.
* Abam yii sekan no.

Afei hyɛ no nso sɛ, sɛ adeyɛ asɛm no nni ɔyɛtia a yɛde /iɛ/ anaa /eɛ/ na ɛsi adeyɛ asɛm no akyi. Nhwɛsoɔ;

* Ama kɔeɛ
* Abam yiiɛ
* Kofi faeɛ.

### Daakye Kabea
Saa kabea yi kyerɛ biribi a obi abɔ ne tirim sɛ ɔbɛyɛ. Yei wɔ nkyekyɛmu mmienu;

**Deɛ ɛdi kan no**, yɛtaa de nsianim "bɛ" na ɛsi adeyɛ asɛm no anim. Yei kyerɛ deɛ obi abɔ ne tirim sɛ ɔbɛyɛ no berɛ bi,  nanso ɛbɛtumi aba sɛ, bere a ɔpɛ sɛ ɔdi saa dwuma no wɔ akyire.Nhwɛsoɔ; 

* Kwaku bɛkɔ
* Ama bɛdɔ.

**Deɛ ɛtɔ so mmienu no** kyerɛ biribi a obi bɛyɛ no bere bi na bere a ɔbɛyɛ no nni akyiri. Mpɛn pii no nsianimu no yɛ /rebɛ/. Nhwɛsoɔ;

* Kofi rebɛda.
* Ama rebɛfa.
* Abam rebɛnom.

### Mprenpren Kabea
Ɛkyerɛ biribi a yɛyɛ no daa nanso ɛnsiiɛ anaa sɛ ɛnya mmaa awieeɛ. Mpɛn pii no adeyɛ asɛm no nni nsianim anaa nsiakyire. Nhwɛsoɔ;

* Ɔkyerɛkyerɛni kyerɛ adeɛ.
* Mmaa noa aduane.
* Nnipa didi.

### Ɛnsiiɛ Kabea
Saa kabea yi kyerɛ biribi a ahyɛ aseɛ na ɛnya mmaa awieeɛ. Ɛkyerɛ biribi a ɔyɛfoɔ no gu so reyɛ, ɛtaa nya nsianim /re/. Nhwɛsoɔ;

* Abarimaa no redidi.
* Krakyeni no retwerɛ adeɛ.

### Ayɔasie Kabea
Ɛkyerɛ adeɛ bi atwa mu nanso ɛho adeɛ wɔ hɔ berɛ a yɛreka ho asɛm no. Yei taa nya nsianimu /a/. Nhwɛsoɔ;

* Akosua adidi
* Yɛawie adwuma no.

## Beaeɛ A Menyaa Mmoa Firiiɛ
Kyiribra

**Kyiribra** yɛ Akanfoɔ amanneɛ no mu baako a wɔyɛ de ma ɔbaa a wɔaduru ne mpaninfeɛ so nanso wɔantwɛn anma wɔangoro no bra na wɔanyinsɛn. Saa asɛmfua "kyiribra" firi Akan kasa "kyiri" a brɔfo kasa mu no asekyerɛ ne "to hate" ne "bra" a brɔfo kasa mu no asekyerɛ ne "life/menses na wɔaka abom. Ɔbaa a ɔfa nyinsɛn a yɛngoroo no bra no yɛ Akanfoɔ akyiwadeɛ ɛno nti na wɔyɛ saa amanneɛ yi de twe wɔn aso no.

Wɔ Akanman mu no, wɔyɛ bragoro de yi ɔbaa firi mmɔfrayɛ mu ba mpaninyɛ mu. Ɛno nti sɛ wɔangoro ɔbaa bi bra a wɔyɛ no kyiribra a ɛnyɛ sɛ wɔyɛ de twe wɔn aso nko ara na mmom sɛ wɔabu honhom mu mmara so, ɔde animguaseɛ abrɛ n'awofoɔ ne mantam a ɔte.

## Kyiribra Ho Amanneɛ
Wɔ Akanman mu no, ɔbaa a wɔangoro no bra na ɔnyinsɛn no,Ɔbaahemaa a ɔwɔ kuro no mu hɔ no ka saa ɔbaa no anim ma no hunu sɛ adeɛ a wayɛ no yɛ akyiwadeɛ koraa. 

Ɛno akyire yi no, wɔyɛ amanneɛ a ano yɛ den ma no sɛdeɛ ɛbɛyɛ a ne ho bɛte. Saa amanneɛ yi bi ne sɛ; wɔbɛyi saa ɔbaa no tiri ho nyinaa, na wɔatwe no akɔ kurotia na wɔatwa odwan de apete ne ho nyinaa na wɔwie a wɔatwa no asu afiri saa kuro no mu. 

## Kyiribra Ho Mfasoɔ

* Ɛma mmaa yɛ ahwɛyie sɛdeɛ ɛbɛyɛ a wɔnkɔnyinsɛn.
* Ɛda Akanfoɔ gyidie adi.
* Ɛma Abusua yɛ wɔn asɛdeɛ sɛ wɔbɛtete wɔn mma yie.

## Beaeɛ A Menyaa Mmoa Firiiɛ
Abatoɔ

Abatoɔ yɛ mmara kwan a nnipa fa so yi nnipa sɛ ananmusifoɔ wɔ amanyɔsɛm mu anaa sɛ ɔfese ahodoɔ mu. Wɔnam abatoɔ so na wɔyi saa nnipa no.Ɛyɛ adeɛ a  ɛho hia yie pa ara wɔ ka bi ma menka bi amammuo mu sɛdeɛ ɛbɛyɛ a obiara bɛtumi akyerɛ n'adwene na biribiara mu ada hɔ fann ama nnipa anya wɔn ho nteaseɛ. 

## Abatoɔ Ahodoɔ

* Ɔmanpanin Abatoɔ: Saa abatoɔ yi kɔ so mfeɛ nnan biara. Saa abatoɔ yi ɔman mma a wɔatwerɛ wɔn din na wɔkura krataa nko ara na wɔwɔ akwanya sɛ wɔto saa aba yi. Wɔto saa aba yi de yi ɔmanpanin a ɔbɛdi ɔman no so mfeɛ nnan.
* Mmarahyɛbadwa Abatoɔ: Wɔto saa aba yi de yi nnipa kɔ mmarahyɛbadwafie. Mpɛn pii no, deɛ wɔyɛ ne sɛ wɔto saa aba yi berɛ a wɔreto aba ayi ɔmanpanin no. Ɛno nti obiara a ɔtumi to aba no wɔ ho kwan sɛ ɔto aba no mmienu. Saa abatoɔ yi nso wɔto no mfeɛ nnan biara.
* Abatoɔ a ɛfa mansini ho ne kuo nketewa a ɛwɔ mansini no mu. Wɔto saa aba yi mfeɛ nnan biara.
* Refrɛndɔm: Saa abatoɔ yi yɛ "Aane" ne "Daabi" abatoɔ.
*Run- off: Saa abatoɔ yi nso yɛ sɛ wɔato aba awie nanso na nneɛma mu anna hɔ fann na wɔasan ato aba no foforɔ.

## Beaeɛ A Menyaa Mmoa Firiiɛ
MP's a wɔpaw wɔn wɔ afe 2024 Ghana abatow mu

Afe 2024 Ghana amansan abatoɔ no kɔɔ so wɔ 7 December 2024 de paw Mmarahyɛ Bagua no mufoɔ (MPs) ma wɔmmra Mmarahyɛ Bagua a ɛtɔ so nkron a ɛwɔ Ɔmanpanyin a ɛtɔ so nnan no mu.

Ɔkasafoɔ no nyɛ mmarahyɛ baguani a wɔapaw no ɛwom sɛ ɛsɛ sɛ ɔfata sɛ ɔgyina hɔ ma abatoɔ sɛdeɛ ɔteɛ. Nnipa a wɔpaw wɔn no nyinaa yɛ 276 wɔ Ghana . Mmarahyɛ Bagua a ɛtɔ so 9 no dii kan boaboaa wɔn ho ano wɔ 7 Ɔbɛnem 2025 sɛ wɔrebɛpaw Ɔkasafoɔ ne Akasafoɔ Abadiakyiri ne afei nso sɛ wɔde ntam bɛma Ɔkasafoɔ ne Mmarahyɛ Bagua no mufoɔ.

Ɔmansin foforo biako, Guan, wosii akan nea edi kan wɔ mmarahyɛ bagua yi mu. Eyi maa amansin dodow a wɔpaw no nyinaa duu 276. Na nnipa 801 na wɔkyerɛw wɔn din wɔ mmarahyɛ bagua abatow no mu. Na eyinom fi amammui akuw 12 ne nnipa dodow bi a wɔde wɔn ho a wɔpɛ sɛ wɔpaw wɔn no mu.  Nea ɛyɛ anigye no, anigyedefo baanum rebɛka Dzifa Gomashie, a na anka ɔyɛ odiyifo wɔ mmarahyɛ bagua yi mu no ho. 
Nkongua 275 a wɔde too gua de besi nnɛ no, mmarahyɛ baguafo no mu 128 yɛ wɔn a wɔaba mmarahyɛ bagua no mu foforo bere a 147 yɛ asɔremma a wɔresan afi mmarahyɛ bagua a ɛto so 8 no mu.

Wɔgyee nea efii mu bae wɔ amansin dodow bi mu no ho akyinnye ma ɛde nsɛm bi kowiee asennibea. Wɔhyehyɛɛ eyinom mu dodow no ara gye Techiman South a Electoral Commission no siesiee nna bi ansa na wɔrehyɛ mmarahyɛ bagua no ase.  Wɔansiesie nea efii Ablekuma Atifi fam mantam no mu bae ansa na wɔrehyɛ da no.  Abatoɔ Badwa no de too gua sɛ wɔbɛsan ayɛ abatoɔ no wɔ mmeaeɛ a wɔto abatoɔ no mu 19 wɔ Ablekuma Atifi fam mantam mu wɔ 11 Ɔpɛpɔn 2025 sɛdeɛ ɛbɛyɛ a wɔbɛsi abatoɔ a ɛtwa toɔ no ho gyinaeɛ.

## Mprempren wɔahyehyɛ

## MPs a wɔpaw wɔn wɔ amansan abatow no mu din
Wɔsii akan denneennen wɔ abatow no mu titiriw wɔ National Democratic Congress (NDC) ne New Patriotic Party (NPP) ntam..

## Ntotoho
Nkabomdeɛ

Nkabomdeɛ yɛ asɛmfua bi a yɛde ka ɔkasa afaafa no bi bom na ne dwumadie ara ne sɛ yɛde sisi nsɛmfua, kasasin, kasamufa anaakasamu mmienu bi ntam de keka bɔ mu. 

Nkabomdeɛ no bɛtumi ayɛ deɛ ɛdidi soɔ yi mu baako (sɛ, ɛfiri sɛ, gye sɛ, sɛnea, enti, ansa, ansa na, ɛsiane sɛ, kyerɛ sɛ, berɛ a, sɛ nti, sɛ…. a,) ne deɛ ɛkeka ho. Afei nso, nsɛmfua yi nkyekyɛmu gyina wɔn nteaseɛ ne kasa afaafa a wɔtumi ka bom no so. 

## Baabi a menyaa mmoa firiiɛ
Nsamanseɛ

Nsamanseɛ yɛ nkrataa a wɔgye to mu a ɛkyerɛ sɛdeɛ nnipa pɛ sɛ wɔn agyapadeɛ, wɔn ahonya ne wɔn nneɛma binom no wɔbɛhwɛ so yie na wɔakyɛ ama n'abusua berɛ a wɔnni ateasefoɔ asase so.Saa krataa yi na ɛma kwan ma deɛ agyapadeɛ no yɛ no dea no kyerɛ deɛ ɔpɛ sɛ ɔdi n'adeɛ,  yi nipa a ɔbɛkyɛ n'agyapadeɛ ama n'abusua.Sɛ obi reyɛ nsamanseɛ a ɔpɛ obi a ɔgye no di yie pa ara, ɛtumi yɛ ne nua anaa sɛ ne busuani ma ɔyɛ danseni ma no. 

## Ne Dwumadie

* Nsamanseɛ hyɛ aseɛ yɛ adwuma berɛ a nipa a wayɛ nsamanseɛ no awu.
* Nsamanseɛ fa agyapadeɛ nyinaa ho. Ɛbi te sɛ; sika, adan, nsase, ne deɛ ɛkeka ho nyinaa.
* Ɛwɔ sɛ nipa a ɔreyɛ nsamanseɛ no yɛ obi a n'ani afi na n'adwene mu da hɔ nso. Na ɔwie a, deɛ wayɛ nsamanseɛ no de ne nsa ahyɛ aseɛ, akyerɛ ɛda a ɔde yɛɛ saa krataa no, a danseni wɔ hɔ. Ɛno na ɛma nsamanseɛ no di mu yie.
* Nsamanseɛ tumi yɛ kakraa bi anaa sɛ ɛtumi yɛ kyenkyenee. Nsamanseɛ gu ahodoɔ(Yɛwɔ holographic,joint, ne serviceman nsamanseɛ).

## Beaeɛ A Menyaa Mmoa Firiiɛ
Nnisoɔ (Assimilation)

Sɛ yɛka sɛ **Nnisoɔ** a, ɛyɛ nnyegyeɛ a, ɛdi ne yɔnko so anaa ɛhyɛ ne yɔnko ma no fa ne su no bi. Sɛ ebia; adaka bɛyɛ nnaka, abɔfra bɛyɛ mmɔfra.

## Akwan Ahodoɔ A Nnyegyeɛ Bi Tumi Di Nnyegyeɛ Foforɔ So
Yɛwɔ akwan ahodoɔ a nnyegyeɛ bi tumi di nnyegyeɛ foforɔ so:

### Deɛ ɛdi kan,
Sɛ asɛmfua a ɛdi kan no kura ankɔ-kan nnyegyeeɛ, na sɛ asɛmfua a ɛtɔ so mmienu no nso kura kankɔ nnyegyeeɛ a, asɛmfua a ɛtɔ so mmineu no nnyegyeeɛ no nya nkɛntɛnsoɔ wɔ asɛmfua a ɛdi  kan no so.Nhwɛsoɔ;

* Asɛm + hunu bɛyɛ asɛnhunu
* Dwan + nini bɛyɛ dwenini.

### Deɛ ɛtɔ so mmienu,
Yɛtumi nya bi wɔ dodoɔ kabea nsianimu mu. Sɛ yɛnya edin asɛmfua bi te sɛ Abɔfra na yɛpɛ sɛ yɛde kɔ dodoɔ kabea mu a, anka ɛsɛ sɛ ɛyɛ (mbɔfra) nanso "**m**" no mene "**b**" ma no bɛyɛ "**mmɔfra**".

### Deɛ ɛtɔ so mmiɛnsa,
Yɛtumi nya nnyegyeeɛ a ɛmene foforɔ wɔ ɔhyɛ kabea mu. Sɛ yɛnya nsɛmfua a "**b**" ne "**d**" di kan a, ɔhyɛ kabea mu no, "**m**" no mene "**b**" ma ɛyɛ "**mm**" ɛnna "**n**" nso mene "**d**" ma ɛyɛ "**nn**". Nhwɛsoɔ;

* Bɔ bɛyɛ mmɔ
* Da bɛyɛ nna
* Dua bɛyɛ nnua

### Deɛ ɛtɔ so nnan,
Yɛtumi nnyegyeeɛ a ɛmene nnyegyeeɛ foforɔ wɔ "dabi" anaa "ngoo" kabea mu. Ɛne sɛ "**m**" ne "**n**" ne asɛmfua bi a "**b**" ne "**d**" di kan hyia a, "**m**" mene "**b**" ma no bɛyɛ "**mm**" ɛna "**n**" no nso mene "**d**" ma no bɛyɛ "**nn**". Afei, nso **'n**' sesa '**dw**' ma ɛyɛ '**nn**' ɛna '**n**' ne '**gy**' hyia a, ɛdane **'nn**'. Nhwɛsoɔ;

* Bu bɛyɛ mmu
* Da bɛyɛ nna
* Dwene bɛyɛ nnwene
* Gye bɛyɛ nnye.

## Beaeɛ A Menyaa Mmoa Firiiɛ
Edin Nkyerɛkyerɛmu

**Edin Nkyerɛkyerɛmu** yɛ asɛmfua anaa nsɛmfua bi a yɛtumi de si edin bi ho de kyerɛkyerɛ edin no mu ɛwɔ edin kasasin mu. Ɛtumi nso ba asɛm akyi de kyerɛ dekodeɛ a ɔyɛfoɔ no reyɛ anaa tebea a ɔwɔ mu. Nhwɛsoɔ; tuntum, fitaa, kɛseɛ, tenten.

## Edin Nkyerɛkyerɛmu Nkyekyɛmu
Wɔ Akan kasa mu no, edin nkyerɛkyerɛmu wɔ nkyekyɛmu titire mmiɛnsa. Yeinom ne;

### Deɛ ɛdi kan yɛ deɛ yɛde kyerɛ suban anaa teberɛ
Deɛ yɛde kyerɛ suban anaa teberɛ no wɔ nkyekyɛmu ahodoɔ mmienu:

* Deɛ ɛdi kan no, yɛtumi de bata edin bi ho prɛko pɛ de ka ho asɛm. Sɛ ebia; Anomaa ketewa bi si dua no so.
* Deɛ ɛtɔ so mmienu no, yɛde si adeyɛ asɛm /yɛ/ akyi ma ɛyɛ ayɔdeɛ ma no. N'adwuma ne sɛ ɛkyerɛkyerɛ edin a ɛyɛ ɔyɛfoɔ no su anaa ne tebea  mu. Nhwɛsoɔ; Atadeɛ no yɛ fɛ.

### Deɛ ɛtɔ so mmienu yɛ deɛ ɛkyerɛ dodoɔ pɔtee
Saa edin nkyerɛkyerɛmu yi taa nya akontabudeɛ a ɛkyerɛ dodoɔ pɔtee wɔ Twi kasa mu.Sɛ ebia;

* Mewɔ nkokɔ mmienu wɔ buo no mu.
* Nkraman mma mmiɛnsa hyehyɛ kɛntɛn no ase.
* Ɔwɔ nkoa baanan.

### Deɛ ɛtɔ so mmiɛnsa yɛ deɛ ɛnkyerɛ dodoɔ pɔtee
Yei nso wɔ akontabudeɛ a ɛntumi nkyerɛ dodoɔ pɔtee. Sɛ ebia;

* Nnipa beberee na ɛwɔ abɔntene so hɔ.
* Nsuo ketewa bi na ɛwɔ ahina no mu.
* Mako pii na ɔde yɛɛ nkwan no.

### Deɛ ɛtɔ so nnan yɛ edin nkyerɛkyerɛmu a yɛde yi biribi adi anaa yɛde kyerɛ biribi
Yeinom nso na ɛdidi soɔ yi;

* Bɛn- sɛ ebia; Aboa bɛn na wabɛwe borɔdeɛ no nyinaa yi?
* Ko- sɛ ebia; Menim ɔnii ko a ɔfaeɛ.
* Yi- sɛ ebia; Ɛnam yi aporɔ.

## Beaeɛ A Menyaa Mmoa Firiiɛ
Edinnsiananmu

**Edinnsiananmu** yɛ asɛnsini bi a yɛtumi de si edin anan mu wɔ ɔkasamu bi mu na ɛtumi di dwuma a edin di no nyinaa bi.  Nsonsoneɛ titire a ɛda edin ne edinnsiananmu ntam ne sɛ, edin tumi nya nkyerɛkyerɛmu anaa nsɛm bi bata ho a ɛkyerɛkyerɛ mu, nanso edinnsiananmu deɛ ɛnte saa, berɛ biara ɛno nko ara na ɛnam.

## Edinnsiananmu Ahodoɔ
Edinnsiananmu a ɛwɔ Akan kasa mu na ɛdidi soɔ yi;

### Nnipa ho Edinnsiananmu(Personal Pronoun)
Yei wɔ nkyekyɛmu titire mmienu;

* Yɛwɔ deɛ ɛyɛ ɔyɛfoɔ adwuma
* Yɛwɔ deɛ ɛyɛ ɔdedeɛ adwuma.

Edinnsiananmu a ɛtaa gyina hɔ yɛ ɔyɛfoɔ adwuma wɔ ɔkasamu mu ne;

**Baako kabea             /              Dodoɔ kabea**

Me                                                  Yɛn

Wo                                                  Mo

Ɔno                                                Wɔn

Ɛno                                               Ɛnonom

Edinnsiananmu a ɛyɛ ɔdedeɛ no te sɛ deɛ ɛyɛ ɔyɛfoɔ no ara na mmom (ɛno) anaa (ɔno) nko ara na ɛsesa bɛyɛ (ne).

**Baako kabea                  /         Dodoɔ kabea**

Me                                                 Yɛn

Wo                                                 Mo

Ne                                                 Wɔn

### Nsɛmmisa Dinnsiananmu(Interrogative Pronoun)
Yei yɛ edinnsiananmu a yɛde bisa asɛm nko ara. Nhwɛsoɔ;

* Hwan na ɔrekɔ no?
* Ɛhefoɔ na ɛbaa ha no?
* Ɛdeɛn na ɛda hɔ no?
* Ɛhe na wode sika no tooeɛ.
* Ɛhefa na mpaboa no gu?

### Deɛ ɛnkyerɛ adeɛ pɔtee bi(Impersonal Pronoun)
Yei yɛ edinnsiananmu a ɛnyina hɔ ma obi pɔtee. Yeinom ne,wɔn,yɛ. Nhwɛsoɔ;

* Yɛaku obi da baabi
* Wɔabo no apira no.

### Deɛ ɛka biribi fa edin ho(Relative Pronoun)
Saa dinsiannanmu yi kyerɛ edin bi mu. Deɛ wɔtaa de hyɛ no nso ne "a". Nhwɛsoɔ;

* Papa no a ɔbaa ha no awu.
* Ɔkraman no a ɔfaa ɛnam no na ɔrekɔ no.

### Deɛ yɛde hyɛ asɛm bi mu kena(Emphatic Pronoun)
Yeinom ne "me, ɔno anaa wo". Nhwɛsoɔ;

* Me na mefaeɛ.
* Ɔno na ɔdii aduane no.
* Wo na wokaa asɛm no.

## Beaeɛ a menyaa mmoa firiiɛ
Adeyɔ Mu Kyerɛfoɔ (Adverb)

**Adeyɔ mu Kyerɛfoɔ** yɛ asɛmfua anaa nsɛmfua bi a wɔde kyerɛkyerɛ adeyɛ asɛm bi mu wɔ ɔkasamu bi mu. Saa ɔkyerɛfoɔ yi dwumadie ne sɛ, ɛkyerɛ faako a wɔyɛ biribi a, berɛ a wɔyɛ biribi, adeyɔ no yɔbea, adeyɔ no anoɔden ne deɛ ɛkeka ho.

Nhwɛsoɔ; bɔkɔɔ, ntɛntɛm, koraa, dodo, paa, kwa ne deɛ ɛkeka ho nyinaa.

## Adeyɔ Mu Kyerɛfoɔ Nkyekyɛmu
Adeyɔ mu kyerɛfoɔ gu ahodoɔ nsia. 

Yeinom ne;

### Beaeɛ Kyerɛfoɔ
Ɛyɛ ɔkyerɛfoɔ a ɛkyerɛ faako a adeyɛ bi kɔ so anaa sɛ wɔyɛ biribi. Nhwɛsoɔ;

* M'asoma Kwaku wɔ kurom.
* Ɔkɔ dwom.
* Ɔwɔ no kaa no mfikyire hɔ.
* Kwame da ɛdan no mu.

### Berɛ Kyerɛfoɔ
Ɛyɛ ɔkyerɛfoɔ a ɛkyerɛ berɛ a obi yɛ biribi. Nhwɛsoɔ;

* Aboagye bɛkɔ Kumase ɔkyena.
* Ɔbaa ɛnora anwummerɛ.
* Mɛkɔ Nkran ɛnnɛ.

### Yɔbea Kyerɛfoɔ
Yɛde kyerɛ adeyɔ bi yɔbea anaa ɔkwan a obi fa so yɛ biribi. Sɛ ebia;

* Aberewa no nante brɛoo.
* Afuo no afu kusuu.
* Ne ntoma no atete pasapasa.

### Dodoɔ Kyerɛfoɔ
Yei kyerɛ mpɛn dodoɔ a ɔyɛfoɔ bi yɛ biribi anaa asɛm bi asi. Nhwɛsoɔ;

* Ɔba ha daa.
* Ɔkɔ hɔ awia biara.
* Ɔbosom anim wɔkɔ no mprɛnsa.

### Anoɔden Kyerɛfoɔ
Anoɔden kyerɛfoɔ yɛ nsɛm bi a yɛde bata anaa yɛde ka biribi fa adeyɔ bi anoɔden ho. Nhwɛsoɔ;

* Ɔhwee abɔfra no yie.
* Ɔdi hia buruburoo.
* Ɔbaa no nim nyansa dodo.

### Ampayɛ anaa Akyinnyegyeɛ Kyerɛfoɔ
Saa ɔkyerɛfoɔ yi kyerɛ sɛdeɛ yɛsi bu adeɛ bi a yɛyɛ, sɛ ɛyɛ ampa anaa akyinngyeɛ wɔ ho. Ɛbi ne; ebia, ampa, nokware,gyama, sɛsɛɛ, anhwɛ a, nyanya biara. Nhwɛsoɔ;

* Abɔfra yi ani abue ampa.
* Gyama Akwasi kɔ akuraa.
* Anhwɛ a, nsuo yi bɛtɔ.

## Beaeɛ a menyaa mmoa firiiɛ
Nkabomdeɛ (Conjunction)

**Nkabomdeɛ** yɛ asɛmfua anaa sɛ nsɛmfua bi a yɛde sisi nsɛmfua anaa kasasin, ɔkasamufa anaa ɔkasamu mmienu bi ntam de keka wɔn bom.Ne tiawa mu no ɛyɛ asɛmfua bi a yɔde ka ɔkasa afaafa bobom. Nhwɛsoɔ;

* Kofi ne Ama wɔ hɔ.
* Ɔnsua adeɛ nanso waben.

## Nkabomdeɛ nkyekyɛmu
Yɛtumi gyina ɔkasa afaafa a yɛka bom no so kyekyɛ nkabomdeɛ akuo mmienu;

### Deɛ ɛdi kan, yɛwɔ nkabomdeɛ a ɛka asɛmfua anaa ɔkasasin ahodoɔ bi bom. Sɛ ebia;
Anaa, ne, sɛ, sɛ oo. Nhwɛsoɔ;

* Wobɛkɔ anaa wobɛda?
* Mansa ne Ama aba.
* Adɔ oo adwadeɛ oo nyinaa yɛ adwuma.

### Deɛ ɛtɔ so mmienu, yɛwɔ deɛ ɛka ɔkasamufa mmienu anaa deɛ ɛboro saa anaa ɔkasamu mmienu bom. Nhwɛsoɔ;

* Mekɔeɛ na ɔnni hɔ.
* Ɔnyaa biribiara a ɔpɛ nanso awareɛ bɔɔ no.
* Ebia ɔpɛ anaa ɔkyi.

## Beaeɛ a menyaa mmoa firiiɛ
Ɔpemsoɔ Afahyɛ

Ɔpemsoɔ yɛ Asanteman afahyɛ a wɔdi de kae Otumfoɔ Ɔsɛe Tutu a ɔdi kan no awoɔ.

Asantefoɔ di saa afahyɛ yi mfeɛ mmienu biara de hyɛ Asantehene animmuonyam. Asantehene a ɔdi kan, Otumfoɔ Ɔsɛe Tutu a ɔdi kan na wɔhyehyɛɛ afahyɛ yi de maa no. Ɔno ne obi a wɔdii kan de abɔdin  no maa no.

Afahyɛ yi berɛ so a, wɔyɛ ɔyɛkyerɛ fa Asantehene a ɔdi kan no awoɔ hi. Beaeɛ a wɔyɛ ɔyɛkyerɛ yi no, wɔfrɛ no *Teneabasaso* anaa *Kwantakese(Ɛyɛ ɛpɔ kɛseɛ bi a wɔsusu sɛ ɛhɔ na wɔwoo no). S*aa beaeɛ yi wɔ  Kokofu-Anyinam a ɛwɔ Ghana  Ashanti Mantam mu.  Ɛdin *Teneabasaso* ho abaɔsɛm ne sɛ, Otumfoɔ Osei Tutu a ɔdi kan no maame sɔɔ dua a wɔfrɛ no tene mman mu berɛ a na ɔkyem woeɛ.

## Afahyɛ no ho Abakɔsɛm
Afahyɛ no, wɔdi de kae Asantehene a ɔgyee Asanteman nkabom sii hɔ no.  

Anosɛm abakɔsɛm kyerɛ sɛ Nana Gyamfua Manu Kutusi, a ɔwoo Ɔsɛe Tutu I no pɛɛ ba kyɛreeɛ. Ɔnyinsɛn mpɛn pii maa no sɛeɛ. Akyire yi na Awukugua bi a na ɔsom ɔbosom bi a wɔfrɛ no Tutu boaa no maa no nyaa ɔba no bi. Awoɔ kaa no no, na ɔnam afuomkwan so. Ɛmu yɛɛ den berɛ a ma waduru asuo *Kaakawere*  ho. Ɔhyɛɛ asuo  no bɔ sɛ ɔboa no ma n'awoɔ yɛ bɔkɔɔ a ɔde akokɔ ne hyenaapo bɛba abɛda ase. Wɔmaa ɔbaapanin baeɛ. Wɔde no kɔɔ onyina bi ase a ɛhɔ na ɔkɔwoeɛ.

## Berɛ a wɔdi Afahyɛ yi
Wɔdi afahyɛ yi mfeɛ mmienu biara ntam. Ɛyɛ afahyɛ a Asanteman nni ho agorɔ koraa ɛsiane sɛ ɛfa wɔn hene a ɔdii wɔn anim maa wɔgyee fahodie firii Gyamanfoɔ ne Dankyirafoɔ nsam no awoɔ ho. Wɔyɛ amanneɛ pii wɔ afahyɛ yi mu. Wɔde nkokɔ, hyenaapo kɔyɛ amanneɛ wɔ asuo *Kaakawere* berɛ a wɔrekɔ nkwaantakɛseɛ pɔkɛseɛ no mu no. Ansa na Kokofu-Anyinam ahemfoo ne ɔkɔmfoɔ a wɔkɔyɛɛ amanneɛ wɔ pɔ no mu no, na ɛdɔm abɔ dɔmpem wɔ pɔkɛseɛ no ano dada. Wɔpueiɛ ara na ɛdɔm no de anigyeɛ ahyia wɔn kwan.  Wɔyɛ Otumfoɔ Ɔsɛe Tutu a ɔdi kan no awoɔ ho yɛkyerɛ wɔ hɔ ara. Wɔwie a, na wɔde nigyeɛ ne osebɔ kɔ fie. 

## Baabi a menyaa mmoa firiiɛ
Atwerɛ Mu Agyinaeɛ Ahodoɔ (Punctuation Marks)

Sɛ obi rekasa a, ɛduru baabi a na w'ahome kakra. Ɛduru baabi nso a na wabrɛ ne nne anaa sɛ nso wama so. Baabi nso a, na wabɔ ne hwene ne adeɛ. Atwerɛ mu, agyiraeɛ ahodoɔ bi wɔ hɔ a wɔde  kyerɛ yeinom nyinaa, na ɛsɛ ɛmu biara ne ne dwumadie.Sɛ wogya bi anaa sɛ, woamfa ansi nea ɛsɛ sɛ ɛsi a ɛyɛ mfomsoɔ: na sɛ ɛyɛ nsɔhwɛ mu a ɛbɛtia wo.

## Agyinaeɛ Ahodoɔ

### Osiwieeɛ (Full Stop- (.)
Wɔde kyerɛ sɛ asɛm (ɔkasamu) bi asi.Osiwieeɛ yɛ atwerɛ mu agyinaeɛ titire.

Bio, wɔde kyerɛ sɛ wɔatwa asɛmfua bi tiawa. Nhwɛsoɔ;

* S.e- sɛ ebia
* Nhw.- nhwɛsoɔ
* Krat.- krataa
* Ow.- owura

### Nsanhɔ (Comma- (,)
Ɛba beaeɛ a ɛnne no kɔ fam wɔ nsɛmfua bi akyi;

* Wokɔ a, mekyea wɔn
* Ɛhuru a, frɛ me
* Osuo tɔ oo, antɔ oo, mɛba.

### Osisan (Semi- colon- (;)
Saa agyinaeɛ yi ne osiwieeɛ ne nsanhɔ dwumadie no reyɛ akɔ sɛ. Ayɛ ne ho sɛ adantamu bi. Ne dwumadie ne sɛ, wɔde te ɔkasamu mmienu anaa nea ɛte saa, anaa ɔkasamufa titire ne kumaa no ntam,  na ɛtumi di dwuma sɛ nkabomdeɛ.Sɛ ebia;

* Owia rekɔtɔ; wiem adwo
* Menhyiaa no da; nanso m'ani bɔɔ no so pɛ, mehunuu sɛ ɔyɛ wo ba; enti meyɛɛ no awaawaa atuu; na yɛde ahosɛpɛ kɔɔ fie.

### Osiprenu (Colon- (:)
Wɔde te ɔkasamu  anaa ɔkasamufa mmienu a nea ɛtɔ so mmienu no kyerɛkyerɛ nea ɛdi kan no mu ntam. Sɛ ebia;

* Woayɛ adeɛ: woawie adwuma no ntɛm.
* Woda sɛ ɔnanka: ne nyinaa firi ɔbrɛ dodoɔ.

### Ogya Nsɛnkyerɛnne (Apostrophe- (')
Sɛdeɛ edin no kyerɛ no, wɔde hyɛ atwerɛdeɛ bi a wɔagya ananmu. Sɛ ebia;

* M'aba a meduaeɛ no afifi.
* W'adwumayɛ yɛ me fɛ.

### Mmisaeɛ (Question mark-(?)
Edin no kyerɛ ne ho ase: ɛkyerɛ asɛmmisa. Sɛ ebia;

* Wo ho te sɛn?
* So Ɔsɛe bɛnya akɔ Kumase sɛdeɛ ɔkaeɛ no?

Bio, sɛ w'adwene mu yɛ wo naa wɔ asɛm bi a woretwerɛ ho a, wotumi de saa mmisaeɛ agyinaeɛ yi si ho de kyerɛ sɛ wonnye nea woreka no nni papa. Nhwɛsoɔ ne; Ɔbaa ha Woada?

### Nteamudeɛ (Exclamation mark-(!)
Wɔde saa agyinaeɛ yi kyerɛ nteamu, anigyeɛ, abufuo, ahodwiri, ne ɔhyɛ. Sɛ ebia;

* Aa!
* Bra ha!
* Afua bɛhwɛ!
* Mawu Afia! 

### Nkahyɛmdeɛ (Bracket- ()
Wɔde ɔkasamu bi a ɛhyɛ mmienu ntam na ɛkyerɛkyerɛ baako mu, anaa sɛ mpo ɛne no nni twaka biara no hyɛ saa agyinaeɛ yi ntam. Sɛ ebia;

* Sɛ akokɔ bɔn anadwo a (yɛn gyidie no no) ɛyɛ mmusuo.
* Wɔyɛɛ ho biara (nea ɔka kyerɛɛ me no no) nanso anyɛ yie.

Bio, wɔde kyerɛ sɛ asɛm bi a ɛhyɛ mu no yɛ foforɔ bi a ɛdi animu no nnanemu anaa sɛ ɛne ne nkyerɛaseɛ yɛ pɛ. Nhwɛsoɔ ne Gyata ho yɛ hu kyɛn (ɔsebɔ).

### Nkatomdeɛ (Inverted commas- (" ")
Ɛkyerɛ sɛ asɛm a ɛhyɛ ntam no yɛ nea obi aka pɛpɛɛpɛ. Sɛ ebia; 

* Mpanin se, "som wo ho nyɛ akoa".
* Akyekyedeɛ se, "nsa kɔ na nsa aba".

## Beaeɛ a menyaa mmoa firiiɛ
Odwira Afahyɛ

**Odwira Afahyɛ** yɛ afahyɛ kɛseɛ a Akuapemfoɔ ne Akanfoɔ binom na wɔdi ne titire wɔn a wɔwɔ apueɛ ne mfinfini mantam mu. Ɛyɛ afahyɛ a wɔdi de te wɔn ho wɔ honhom fam, na wɔada nananom ase wɔ wɔn banbɔ a wɔde abɔ wɔn.

## Abakɔsɛm
Nipa a ɔde saa afahyɛ yi baeɛ ne Nana Addo Dankwa I. Na ɔyɛ Okuapemhene a ɔtɔ so du nkron wɔ Akropong. Na ɔtenaa akonnwa so firii afe 1811 de kɔpem 1835 mu. Wɔ afe 1826 mu na ɔhyɛɛ saa afahyɛ yi ase de kyerɛɛ nkunimdie a Okuapemfoɔ nyaeɛ firii Asantefoɔ nsam wɔ ɔko a wɔkoo no wɔ Katamanso a ɛbɛn Dodowa no.

## Botaeɛ
Ɛyɛ afahyɛ a wɔdi de srɛ honhom mu ahoɔden, na wɔsrɛ banbɔ firi nananom hɔ na wɔda nananom ase wɔ bayerɛ foforɔ a nananom de adom wɔn no anaa sɛ ɛnam kwan so reba no.

## Mmerɛ ne nhyehɛeɛ

* Sɛ wɔhyɛ afahyɛ no ase a, ɛdi nna nsia ansa na wɔawie a ɛda biara wɔ dwumadie titire a wɔdie;
* Dwoada: Saa da no na wɔto nsa frɛ nananom sɛ wɔnmɛka wɔn ho wɔ dwumadie a wɔahyɛ aseɛ sɛ wɔrebɛyɛ no.
* Benada: Wɔsrɛ kwan firi nananom hɔ de bayerɛ foforɔ a aba no kyerɛ nananom na mmom obiara nni saa bayerɛ foforɔ no bi ansa na saa da no aduru.
* Fiada: Saa da no ne afahyɛ no mpɛnpɛnsoɔ; nhemfo ahodoɔ no nyinaa de wɔn anodisɛm to dwa. Bio wɔda amammerɛ ahodoɔ adi na wɔagye wɔn ani.
* Memeneda ne Kwasiada: Agodie ahodoɔ ne adwabɔ soronko a wɔbɔ no Kwasiada.

## Amanneɛ
Sɛ afahyɛ no rebɛduru so a, wɔyi adaduanan de si hɔ ma afahyɛ no. Saa nna no na wɔfrɛ no sɛ **Adaebutu** no. Saa nna yi nyinaa no, wɔnmɔ twene, wɔnyɛ ayie. Afei wɔnni bayerɛ, sɛdeɛ ɛbɛyɛ a wɔbɛtumi aboa wɔn ho yie wɔ honhom mu ne obuo kwan so akyerɛ nananom.

## Beaeɛ a menyaa  mmoa firiiɛ
Ɔkasamufa (Clause)

**Ɔkasamufa** yɛ asɛmfua anaa nsɛm kuo bi a ɛtumi gyina hɔ yɛ ɔkasamu anaa sɛ ɛne nsɛmkuo foforɔ bɔ mu yɛ ɔkasamu. Nhwɛsoɔ; 

# Ɔbaa ha nnora
# Dua no ware- Weinom nyinaa yɛ ɔkasamu tiawa, na ɛsan nso yɛ ɔlasamufa.
# Kofi aba enti kɔ fie na kɔkyea no- Yei nso yɛ ɔkasamu tenten a ɛkura ɔkasamu tiawa mmiɛnsa na ebiara nso yɛ ɔkasamufa.

## Ɔkasamufa ahodoɔ
Ɔkasamufa wɔ nkyekyɛmu titire mmienu;

* Ɔkasamufa titire
* Ɔkasamufa kumaa.

### Ɔkasamufa Titire
Ɛyɛ ɔkasamufa a adwene a ɛwɔ mu no tɔ aso mu anaa sɛ nteaseɛ wɔ mu. Yei nti ɛsɛ sɛ yɛhyɛ no nso sɛ ɔkasamufa titire biara tumi gyina hɔ sɛ ɔkasamu tiawa. Nhwɛsoɔ;

* Abɛ no abere.
* Abɔfra no resu.
* Berɛ a mereba no, mehyiaa  ɔpanin Bɛɛko.

Ɔkasamufa kumaa; Ɔkasamufa titire

### Ɔkasamufa Kumaa
Yei ne ɔkasamufa a ɛntumi nnyina ne ho so gye sɛ ɛbata ɔkasamufa titire no ansa na nteaseɛ aba mu. Yei kyerɛ sɛ nteaseɛ a ɛwɔ mu no nwie pɛyɛ. Nhwɛsoɔ;

* Berɛ a Akosua rekɔ no ɔtɔɔ ɛmo.

Ɔtɔɔ ɛmo- nteaseɛ wɔ mu enti ɛyɛ ɔkasamufa titire.

Berɛ a Akosua rekɔ no- nteaseɛ nni mu, enti ɛyɛ ɔkasamufa kumaa.

* Sɛ akora ba ha, nkokɔ no bɛdwane.

Nkokɔ no bɛdwane- nteaseɛ wɔ mu enti ɛyɛ ɔkasamufa titire.

Sɛ akorɔma ba ha a- nteaseɛ nni mu enti ɛyɛ ɔkasamufa kumaa.

## Beaeɛ a menyaa mmoa firiiɛ